ΓΡΑΠΤΗ ΕΡΩΤΗΣΗ E-3900/97 υποβολή: Nel van Dijk (V) προς την Επιτροπή (11 Δεκεμβρίου 1997)

Θέμα: Διεθνής νομική αρωγή κατά τη μεταφορά αιτούντων άσυλο

Ο Ολλανδικός Δικηγορικός Σύλλογος και η Μόνιμη Επιτροπή Εμπειρογνωμόνων σε θέματα διεθνούς δικαίου για τους αλλοδαπούς και τους πρόσφυγες, καθώς και ποινικού δικαίου, στις Κάτω Χώρες, συνηγορούν υπέρ της θεσπίσεως ρύθμισης σύμφωνα με την οποία, όταν ένας αιτών άσυλο μεταφέρεται από ένα κράτος μέλος σε άλλο κατ' εφαρμογή της Σύμβασης του Δουβλίνου, ο φάκελλός του θα πρέπει να περιέχει στοιχεία σχετικά με τη νομική αρωγή που του έχει ενδεχομένως παρασχεθεί. Κατ' αυτόν τον τρόπο, το πρόσωπο που θα αναλάβει τη νομική αρωγή στη χώρα προς την οποία μεταφέρεται ο αιτών άσυλο θα μπορεί να έλθει σε επαφή με τον ομόλογό του στη χώρα από την οποία προέρχεται ο ενδιαφερόμενος.

Κρίνει η Επιτροπή ευκταία τη θέσπιση παρόμοιας ρύθμισης;

Είναι διατεθειμένη η Επιτροπή να κάνει χρήση του δικαιώματος πρωτοβουλίας για τη θέσπιση ρύθμισης του τύπου αυτού, με βάση το άρθρο Κ3 της Συνθήκης του Μάαστριχτ, ήτοι το άρθρο 73Κ της Συνθήκης του Άμστερναμ, εάν και εφόσον τεθεί σε ισχύ;

Προτίθεται η Επιτροπή να καταβάλει προσπάθειες για τη θέσπιση ρύθμισης σχετικά με την εξασφάλιση διεθνούς νομικής αρωγής κατά τη μεταφορά του αιτούντος άσυλο, αφής στιγμής επιτευχθεί η κοινοτικοποίηση των κεκτημένων του Δουβλίνου;

Απάντηση της κας Gradin εξ ονόματος της Επιτροπής (23 Φεβρουαρίου 1998)

Η Επιτροπή επισημαίνει ότι δεν έχει αντίρρηση, στην περίπτωση μεταφοράς αιτούντων άσυλο από ένα κράτος μέλος σε άλλο δυνάμει της Σύμβασης του Δουβλίνου, να μεταφέρονται στοιχεία από τα πρόσωπα που του παρείχαν νομική αρωγή στο πρώτο κράτος μέλος (στο οποίο ζήτησε άσυλο) στον ή στην νομική του σύμβουλο στο δεύτερο κράτος μέλος (στο οποίο μεταφέρθηκε).

Δεν έχουν ακόμη υποβληθεί στην Επιτροπή στοιχεία που να αποδεικνύουν ότι απαιτείται κεντρική ρύθμιση για την ανταλλαγή των εν λόγω πληροφοριών. Στις περισσότερες περιπτώσεις μεταφοράς αιτούντος άσυλο από το ένα κράτος μέλος στο άλλο δυνάμει της Σύμβασης του Δουβλίνου, το πρώτο κράτος μέλος δεν έχει ξεκινήσει να εξετάζει στην ουσία το αίτημα χορήγησης ασύλου και δεν είναι καθόλου βέβαιο ότι ο νομικός σύμβουλος στο πρώτο κράτος μέλος θα διαθέτει πληροφορίες που θα μπορούν να επηρεάσουν ουσιαστικά την απόφαση χορήγησης ασύλου στο δεύτερο κράτος μέλος. Εάν προσκομιστούν στην Επιτροπή στοιχεία από τα οποία να προκύπτει ότι απαιτούνται ρυθμίσεις όπως αυτές που προτείνει η Μόνιμη Επιτροπή Εμπειρογνωμόνων σε θέματα διεθνούς δικαίου για τους αλλοδαπούς και τους πρόσφυγες καθώς και ποινικού δικαίου στις Κάτω Χώρες, τότε η Επιτροπή θα τα εξετάσει προσεκτικά.

Οι ρυθμίσεις για την ανταλλαγή πληροφοριών μεταξύ κρατών μελών σε ατομικές περιπτώσεις πρέπει να συμφωνούν με τους όρους του άρθρου 15 της Σύμβασης του Δουβλίνου. Το άρθρο 15 οριοθετεί τους σκοπούς για τους οποίους μπορεί να γίνει ανταλλαγή πληροφοριών, τον τύπο των πληροφοριών που μπορούν να ανταλλαγούν, τα μέρη που μπορούν να πραγματοποιήσουν την ανταλλαγή και τα μέρη στα οποία μπορούν να κοινοποιηθούν οι εν λόγω πληροφορίες.

Η επιτροπή που θεσπίζεται με το άρθρο 18 της Σύμβασης του Δουβλίνου είναι το μόνο αρμόδιο σώμα για την έγκριση μέτρων και προτάσεων που τροποποιούν ή αναθεωρούν τη Σύμβαση. Δεδομένου ότι η Σύμβαση του Δουβλίνου συνήφθη το 1990, πριν τεθεί σε εφαρμογή η Συνθήκη για την Ευρωπαϊκή Ένωση, η Επιτροπή δεν διαθέτει δικαίωμα ανάληψης πρωτοβουλίας στο πλαίσιο της Επιτροπής του άρθρου 18.

Η Επιτροπή εξετάζει επί του παρόντος θέματα σχετικά με το άσυλο στο πλαίσιο του άρθρου 73Κ της Συνθήκης του Άμστερνταμ και θα ήταν ευπρόσδεκτα πιο αναλυτικά στοιχεία σχετικά με το θέμα που έθεσε το Αξιότιμο Μέλος.